Folketing
2004-12-15

Det giver noget at forholde sig til. Regeringens finanslov er også i år præget af sund økonomisk fornuft. Der er markant overskud på de offentlige finanser, og vi har en af Europas stærkeste økonomier. Den gennemsnitlige ledighedsprocent i Europa er 8,9. Vi forventer, at den i Danmark næste år er 5,4. Danmark er ikke gået uberørt gennem den internationale afmatning. Men det er faktisk lykkedes os at komme nogenlunde pænt igennem. Og mens ledigheden fortsat stiger i landene omkring os, så går det den rigtige vej i Danmark. Det forhold afspejler sig også i danskernes forbrugertillid. Den seneste måling viser, at tilliden er den højeste i 17 år. Privatforbruget blomstrer, folk sparer op, og de tror på fremtiden. På den baggrund kan det være en smule forstemmende at høre oppositionen forsøge at tale meningsmålingerne op ved konstant at prøve at tale udviklingen ned. Det ville have været glædeligt, om bekymringen for fremtiden havde været en del af den politik, som SR førte, da man sidst havde regeringsmagten. Når det gjaldt indvandringen til Danmark, lod man stå til.